Իսկ մշակույթի մակարդակում ամեն ինչ նորմալ է, լավ արվեստագետը կարողանում է պատուհան բացել դեպի Ֆրանսիա, Եվրոպա․ «Աշխատում ենք ֆրանկոֆոն միջավայր ստեղծել, բայց ես չգիտեմ՝ մեզնից հետո արդյոք երիտասարդները կկարողանա՞ն շարունակել այս գործը, որովհետեւ շատ քիչ վճարվող աշխատանք է։ Այս ասպարեզում նվիրյալներ են պետք։ Պետությունից պետք է սկսվի այդ հովանավորումը, որ այդ ամեն ինչը ստանա կարգավորված, համակարգված բնույթ, եւ ինչ-որ համամասնություն պահպանվի անգլերենի, ֆրանսերենի եւ գերմաներենի միջեւ»։ Ֆրանսիական լիցեյը, Ֆրանսիական համալսարանը, ըստ նրա, ստեղծում են ֆրանկոֆոն մթնոլորտ, բայց դա քիչ է․ «Երբեմն ինչ-որ խուլ գյուղից եկած ուսանողները դառնում են առաջատար՝ շնորհիվ իրենց ուսուցիչների նվիրվածության, եւ դառնում են շատ ավելի ֆրանկոֆոն, քան ֆրանսիական դպրոցից դուրս եկած աշակերտը։ Ամեն դեպքում, պետք է պահպանել այն, ինչ կա, բայց ես մի քիչ թուլացման միտում եմ տեսնում»։